নারায়ণগঞ্জের সোনারগাঁও উপজেলার জামপুর মিরেরবাগ এলাকাতে ১২ মার্চ সকালে পুলিশের সঙ্গে গোলাগুলিতে জাহাঙ্গীর (৩৮) নামের একজন ডাকাত নিহত হয়েছে। আটক হয়েছে ওই ডাকাতের আরো ৫ সহযোগি। তাদের কাছ থেকে উদ্ধার করা হয়েছে এক রাউন্ড গুলি ভর্তি একটি পিস্তল, চাপাতি, ছোড়া, তালা কাটার যন্ত্রপাতি। আটক ৫ জন হলো স্বপন (৩৪), মাসুম (৪৩), নাজমুল (২২), আলমগীর (২৪) ও রুবেল (২৫)। তাদের বাড়ি বিভিন্ন জেলাতে। প্রত্যেকের বিরুদ্ধে বিভিন্ন থানায় ডাকাতির অভিযোগে একাধিক মামলা আছে। নারায়ণগঞ্জ জেলা পুলিশের সহকারী পুলিশ সুপার (বি সার্কেল) সাজিদুর রহমান সাজিদ জানান, ভোর সোয়া ৪টায় উপজেলার জামপুর মিরেরবাগ এলাকাতে সড়কে ডাকাতির প্রস্তুতি নেয় ৮ থেকে ১০ জনের একদল ডাকাত। খবর পেয়ে পুলিশ সেখানে হাজির হলে তাদের উদ্দেশ্য করে গুলি ছুড়তে থাকে ডাকাত সদস্যরা। পুলিশও পাল্টা গুলি ছুড়ে। ওই সময়ে ধস্তাধস্তিতে আহত হয়েছে ইউসুফ মিয়া ও লুৎফর রহমান নামের ২জন কনস্টেবল। ঘটনাস্থল থেকে জাহাঙ্গীর (৩৮) নামের ডাকাতের লাশ উদ্ধার করা হয়। সে মুন্সীগঞ্জের গজারিয়া থানার লঘুরচর এলাকার আশেক আলী বেপারীর ছেলে। তার বিরুদ্ধে বিভিন্ন থানায় ডাকাতি, হত্যা সহ এক ডজনেরও বেশী মামলা আছে।